FOTBALL: Tony Finnigan er Umaru Banguras agent. Den London-baserte FIFA-agenten har jobbet med FKHs nummer ti i sju år, og helt siden Bangura forlot Watford i 2006 har han ventet på sjansen til å bringe midtstopperen tilbake til Premier League.

Nå er tiden inne.

Signerer snart

Som Haugesunds Avis tidligere har omtalt var Crystal Palace interessert i å sikre seg Banguras underskrift tidligere i sommer, men syntes FK Haugesund krevde for mye penger for en spiller hvis kontrakt går ut etter sesongslutt.

Ifølge agent Finnigan er klubben fra Sør-London fremdeles svært interessert.

– Umaru vil signere en forkontrakt med Crystal Palace innen kort tid, røper Finnigan overfor Haugesunds Avis.

Den tidligere Palace-spilleren sier han kjenner manager Ian Holloway personlig, og at forhandlingene om Banguras personlige betingelser kun blir en formalitet.

– Jeg kommer til å søke en treårskontrakt for Umaru. Han reiser til England når kontrakten med Haugesund går ut i slutten av november, og blir spilleklar for Palace 1. januar 2014, slår Finnigan fast.

Kan bli framskyndet

Agenten har likevel ikke gitt opp å sikre sin klient drømmeovergangen i sommerens overgangsvindu, og dermed gi ham hele neste sesong med Palace.

– Personlig skulle jeg også ønske at Haugesund kunne fått noe igjen for det gode arbeidet de har gjort med Umaru. De har vært en stor del av utviklingen hans. En lav overgangssum med videresalgsklausul for eksempel. Det ville vært en vinn-vinn-situasjon. Det ville også ha etablert et samarbeid mellom Crystal Palace og FK Haugesund, sier Finnigan.

– Dette er en stor mulighet for spilleren, men klubben står litt i veien, legger han til, og skryter samtidig av FKHs sportssjef Asbjørn Helgeland.

– Det er en mann jeg har mye respekt for. Han prøver å se løsninger. Hvis jeg noen gang kan hjelpe han med å finne en spiller, vil jeg gjøre det.

Profesjonell

Bangura har tidligere innrømmet overfor Haugesunds Avis at han ønsker seg bort i sommer. Han gjentar det tirsdag.

– Jeg ønsker ikke å bli ut sesongen, men jeg er profesjonell. Selv om jeg kan være frustrert utenfor banen vil jeg alltid gjøre mitt beste når det kommer til kamp, sier 25-åringen fra Sierra Leone.

Finnigan skryter også av Banguras profesjonalitet.

– Du hører mange historier om spillere som mister motivasjonen når en overgang drar ut, men Umaru har aldri mistet profesjonaliteten. I tillegg til å være en veldig god fotballspiller, er han en veldig bra mann, sier Finnigan.

Ingen kommentar

Per nå har FKH fire rene midtstoppere i troppen – Umaru Bangura, Vegard Skjerve, Martin Bjørnbak og nysignerte Dusan Cvetinovic. I tillegg kan Trygve Nygaard vikariere på stopperplass. Sportssjef Asbjørn Helgeland har ingen kommentar til om det fremdeles er mulig for Bangura å forlate FKH i sommer, men han snakker gjerne om spilleren Bangura.

– Han har vært en av våre beste spillere, selv om det er en vanskelig tid for han. Det skal han ha all mulig honnør for.